ართურ ვალი

ართურ ჩარლზ ვალი (ინგლ. Arthur Charles Wahl; დ. 8 ეკენია, 1917, დე-მოინი, აიოვა, ააშ — ღ. 6 მელახი, 2006, სანტა-ფე, ნიუ-მექსიკო, ააშ) — ამერიკალი ქიმიკოსი, ნამუქჷთ აკეთჷ ქიმიური ელემენტი პლუტონიუმიშ იზოლაცია 1941 წანას. ართურ ვალი გურაფულენდჷ აიოვაშ შტატიშ უნივერსიტეტის დო უკულ კალიფორნიაშ უნივერსიტეტის (ბერკლი), სოდეთ თხილუ ოდოქტორე დისერტაცია. ვალი რდჷ გიშარჩქინელი ქიმიკოსიშ, ნობელიშ პრემიაშ ლაურეატიშ გლენ თეოდორ სიბორგიშ სტუდენტი. გურაფაშ თებაშ უკულ ართურ ვალი რდჷ მანჰეტენიშ პროექტიშ მაკათური დო მუშენდჷ ლოს-ალამოსიშ ერუანულ ლაბორატორიას. 1952 წანაშე ვალი რდჷ ვაშინგტონიშ უნივერსიტეტიშ (სენტ-ლუისი) რადიოქიმიაშ პროფესორი. 1991 წანას კინ ლოს-ალამოსიშ ლაბორატორიაშა დირთჷ. ართურ ვალიქ ღურუ 2006 წანას, პარკინსონიშ ლახარათ დო პნევმონიათ.

ლიტერატურა
 Jeremy Bernstein: Plutonium: A History of the World's Most Dangerous Element. Cornell University Press, 2009. 

რესურსეფი ინტერნეტის


კატეგორია:ამერიკალეფი
კატეგორია:ამერიკალი ქიმიკოსეფი
კატეგორია:მანჰეტენიშ პროექტიშ მაკათურეფი
კატეგორია:დუნაბადი 1917
კატეგორია:ნაღურა 2006